Au petrecut de minune de Revelion, s-au bucurat de zăpadă și de distracție în stil sârbesc, dar la trezire au avut parte de o surpriză extrem de neplăcută! Cinci români plecați în vacanță la Kopaonik, în Serbia, au rămas fără mașini și spun că au slabe șanse să le mai recupereze.



Stațiunea Kopaonik, din Serbia, este, de ceva timp, una dintre destinațiile spre care se îndreaptă tot mai mulți timișoreni dornici de distracție pe zăpadă. E situată la mai puțin de 400 kilometri de Timișoara, are 64 de km de pârtii și 24 de schilifturi. Există zone amenajate pentru cei care vor să se dea cu sania sau preferă sporturile extreme, dar se poate merge și spa, la saună sau la masaj. Prețurile sunt accesibile pentru toate buzunarele, iar sârbii promovează intens stațiunea în zona de vest a României. Pentru unii dintre cei care au ales să-și petreacă acolo Revelionul 2018, a fost, probabil, ultima dată. „La Kopaonik, mai nou, se fură mașini ale românilor. Se conturează situația de la bulgari. Cinci mașini, toate Audi A4, an 2008-2009, furate în două nopți. Din spusele polițiștilor și ale monitorilor de schi, este un fenomen nou, iar mașinile se pare că ajung în Kosovo, foarte aproape, unde nu există niciun control”, a notat pe Facebook un timișorean care a avut parte de o astfel de vacanță de coșmar. Oamenii au anunțat poliția, dar nu-și fac mari speranțe că-și vor mai recupera paguba. Ei cred că s-ar putea să fie vorba despre un furt la comandă, pentru că mașinile nu erau extrem de scumpe. „Cel puțin a mea și încă una nu erau chiar de valoare, fiind Audi A4 din 2009, second hand. Dar toate cele 5 de care știm noi erau A4 cam din același an. Deci e un furt organizat, cu temă, probabil deja sunt dezmembrate”, mai spune omul.